Tennislegende Margaret Court steun Folau | Netwerk24
19 April 2019 07:02
Die 76-jarige Court, Australië se suksesvolste tennisspeler van alle tye, is deesdae ’n dominee en is nes Folau, dikwels in die nuus weens haar omstrede veroordeling van huwelike tussen mense van dieselfde geslag.
Sy het Donderdag haar steun aan Folau openbaar.
Die tennislegende Margaret Court het haar steun aan die beleërde Wallaby-rugbyspeler Israel Folau gegee. Foto: Getty Images
’n Verhoor waarin sy verontagsaming van Rugby Australië (RA) se gedragskode ter sprake gaan kom, staar die speler in die gesig ná boodskappe op sosiale media waar hy teen gays uitgevaar het.
Folau het op Instagram en Twitter gesê die hel is onder meer gays se voorland tensy hulle tot bekering kom en hul sondes bely.
Al wat hy wil doen, is om mense na Christus te lei. Ek dink nie mense verstaan werklik sy boodskap nie.
RA het sedertdien aangedui hy gaan die speler weens sy uitsprake van sy kontrak onthef. Hy is ook in die spervuur by sy Superrugby-franchise, die Waratahs.
Folau het vandeesweek aangedui dat hy RA se kontrakbeslissing in ’n verhoor gaan betwis.
Court het Donderdag gesê dit is “onregverdig” dat die speler “vervolg” word bloot omdat hy volgens sy geloofsoortuigings sterk standpunt inneem.
“Ek verstaan hoekom Israel dit doen. Hy wil hê almal moet van Christus weet. Hy is ’n Australiër in murg en been, hy het sterk beginsels en dit verdien respek.
“Wat hy gesê het oor sondaars wat hul sondes moet bely, staan net so in die Bybel. Ek voel regtig jammer vir hom. Hy word nou veroordeel en vervolg omdat hy beginselvas is,” het Court aan die dagblad The Australian gesê.
“Al wat hy wil doen, is om mense na Christus te lei. Ek dink nie mense verstaan werklik sy boodskap nie.”
Court, wat 24 Grand Slam-enkelspeltitels in die 1960’s en 1970’s gewen het, is self een wat al weens haar omstrede uitsprake in die spervuur was.
Sy het onder meer sterk te velde getrek teen huwelike tussen mense van dieselfde geslag en gesê homoseksualiteit is “die werk van die duiwel”.
Sy het verlede jaar haar ook agter Folau geskaar toe hy soortgelyke uitsprake op sosiale media gemaak het.
In 2007 het sy ’n groot opskudding veroorsaak toe sy gesê het sy vermy vlugte met Quantas omdat dié lugredery huwelike tussen gays ondersteun. Hierna het sy ook gesê vrouetennis is “besaai met lesbiërs”.
Dit het ’n ander vrouelegende in tennisgeledere, Martina Navratilova, genoop om Court “homofobies” te noem. Billy Jean King, nog ’n tennisgrote en Court se tydgenoot, het ook ’n beroep gedoen dat Melbourne se Margaret Court-arena hernoem moet word.
Court se onlangse steun vir Folau is in skrille kontras met die speler se Wallaby-spanmaat Will Genia, wat die agterspeler “selfsugtig” genoem het en gesê het sy “homofobiese boodskappe is verbluffend kortsigtig”.
Ek dink Michael Cheika het te vinnig gereageer met so ’n sterk opmerking oor een van die sterre in sy span.
Die Wallaby-breier, Michael Cheika, het net nadat die bom gebars het gesê die speler se uitlatings gaan hom sy plek in Australië se Wêreldbekerspan kos.
Dit het weer gelei tot kritiek van die voormalige Wallaby-skrumskakel Nick Farr-Jones – in sy eie woorde ’n “belydende Christen” – wat gesê het Cheika se opmerking was oorhaastig.
“Ek dink Michael Cheika het te vinnig gereageer met so ’n sterk opmerking oor een van die sterre in sy span. As ek Raelene Castle (RA se uitvoerende hoof) was, sou ek hom gevra het hoe hy so ’n wilde stelling kon maak.”
Folau se soortgelyke omstrede opmerkings verlede jaar het hom juis op die rooi tapyt voor Castle laat beland. Hy het haar toe glo die versekering gegee dat hy nie weer sulke uitsprake op sosiale media sal maak nie. – stuff.nz
Meer oor: Israel Folau | Wallabies | Michael Cheika | Margaret Court
Owens lug mening oor Folau, Vunipola se uitlatings
Folau se uitsprake kan sy vrou ook raak